b'\n_START_ARTICLE_\nOplosia cinerea\n_START_SECTION_\nUtseende\n_START_PARAGRAPH_\nEn middelsstor (9-13 mm), avlang, gr\xc3\xa5spraglete trebukk med lange antenner. Antennene er litt lengre enn kroppen hos hannen, hvert ledd er tofarget med lys indre del og m\xc3\xb8rk ytre, men kontrasten mellom de to er ikke sl\xc3\xa5ende. Pronotum er mye bredere enn langt, i midten av hver sidekant med en skarp pigg. Dekkvingene er avlange med markerte skuldre, en del bredere enn pronotum, grovt punkterte, i den bakre delen ogs\xc3\xa5 med lengdestriper. De har et gr\xc3\xa5gult tverrb\xc3\xa5nd litt bak midten. Beina er m\xc3\xb8rkegr\xc3\xa5 og forholdsvis korte.\n_START_SECTION_\nLevevis\n_START_PARAGRAPH_\nLarven utvikler seg under barken p\xc3\xa5 litt grove, d\xc3\xb8de greiner av lind, i sjeldne tilfeller andre l\xc3\xb8vtr\xc3\xa6r. Arten er avhengig av gamle lindetr\xc3\xa6r, men om disse f\xc3\xa5r st\xc3\xa5 igjen synes den ikke v\xc3\xa6re altfor kresen n\xc3\xa5r det gjelder omgivelsene. Larvene er trolig ikke s\xc3\xa6rlig avhengige av h\xc3\xb8y temperatur siden de kan utvikle seg i greiner som ligger i dyp skygge. Larveutviklingen tar to \xc3\xa5r. De voksne billene spiser p\xc3\xa5 levende bark, og kan finnes i juni-juli, men kamuflasjefargene gj\xc3\xb8r dette vanskelig.\n_START_SECTION_\nUtbredelse\n_START_PARAGRAPH_\nArten er utbredt i de midtre og \xc3\xb8stlige delene av Europa, \xc3\xb8stover til Kaukasus, men mangler i vest. I Norge finnes den bare i et smalt belte langs kysten av \xc3\x98stlandet.'